Moning.
Long ples na long taun ol sampela manmeri i mekim tok olsem, “Taim yumi prea, orait yumi mas yusim tokples bilong God yet na yumi prea.” Na sampela manmeri i tingting planti long dispela tok bilong ol. Em olsem na mi laik stretim tingting bilong yumi long dispela samting.
God i save harim prea bilong ol lain bilong Em.
Las wik long Sande Baibel Toktok yumi tok pinis olsem, God i save harim prea bilong ol lain bilong Em, em ol manmeri God i stretim na i kisim bek long feitful baim bek wok bilong Jisas long diwai kros. God i save putim ia bilong Em i go long toktok bilong ol. Prea bilong ol manmeri bilong God i no go nating. Nogat. God i save harim toktok ol i mekim taim ol i prea long Em.
God Em i papa bilong olgeta tokples.
Tingim. God yet i bin kamapim olgeta kainkain tokples long olgeta hap long dispela graun. God tasol i kamapim tokples bilong yumi na Em i givim dispela tokples long yumi. God Em i papa bilong olgeta tokples. Olgeta tokples em i tokples bilong Em. God Em i winim olgeta tokples. God Em i God bilong olgeta tokples long olgeta hap.
De Pentikos.
Long buk Aposel i gat stori we Holi Spirit i bin kamap long ol aposel na long ol narapela manmeri i bilip na ol i spikim ol narapela narapela tokples. Tasol yumi no ken i tingim olsem ol i spikim tok ples bilong God yet. Nogat. Ol i spikim tokples bilong ol wanwan lain manmeri bilong dispela graun tasol. Taim ol i yusim ol dispela tokples, orait ol manmeri bilong ol narapela hap ol i harim na ol i klia long toktok ol i mekim.
Yumi skelim dispela stori liklik. Long de Pentikos Holi Spirit i bin kam long ol aposel na long ol bilip manmeri na ol i stat nau na tokaut long ol kainkain tokples. Na taim ol longwe manmeri i kam bung long Jerusalem taun i harim toktok bilong ol aposel, ol i kirap nogut na tok, “Ol i spikim tokples bilong mipela.” Yu save, tokples Holi Spirit i bin givim ol em i tokples bilong ol wanwan manmeri bilong ol narapela narapela hap i kam bung long Jerusalem. Na ol dispela manmeri i harim Tok bilong God long tokples bilong ol yet. Lukim Aposel 2:1-11.
1Taim de Pentikos i kamap pinis ol i stap wantaim long wanpela haus. 2Na wantu tasol wanpela nois olsem krai bilong strongpela win i kamap na i pulapim tru haus ol i sindaun long em. 3Na ol i lukim samting olsem paia, na dispela paia samting em i bruk na ol liklik hap paia samting i go sindaun antap long olgeta manmeri wan wan. 4Na Holi Spirit i pulapim ol dispela manmeri na ol i stat long mekim toktok long ol narapela narapela tok ples inap long Spirit inapim ol.
5Na long dispela taim ol sampela manmeri Juda, ol i bilong olgeta kantri nabaut long dispela graun na ol i trupela manmeri bilong lotuim God, ol i bin kam i stap long Jerusalem. 6Na taim ol i harim nois ol i kam bung na ol i paul, long wanem, ol i harim ol manmeri i mekim toktok long ol wan wan tok ples bilong ol. 7-8Na olgeta i kirap nogut na ol i tok, “Ol dispela manmeri ol i bilong distrik Galili tasol, na olsem wanem taim ol i toktok mipela i save harim ol wan wan tok ples bilong mipela yet? 9Mipela bilong Partia na Midia na Elam, na Mesopotemia na Judia na Kapadosia na Pontus na Esia 10na Frigia na Pamfilia na Isip na ol hap bilong Libia klostu long Sairini, na bilong Rom. 11Sampela bilong mipela i bilong Juda na sampela bilong mipela i narapela lain na i bihainim lotu bilong Juda. Na sampela bilong mipela i bilong Krit na Arebia. Tasol mipela i harim ol i autim tok long olgeta tokples bilong mipela yet, na ol i tok long ol gutpela wok God i mekim.”
Yu save? Ol aposel wantaim ol bilip manmeri ol i spikim tokples bilong ol wanwan lain manmeri bilong dispela graun. Ol i kam pulap long Jerusalem taun na ol i harim na ol i saprais long harim tok bilong God long tokples bilong ol yet. Ol dispela manmeri ol i harim gut bikos ol aposel ol i spikim tokples bilong ol manmeri yet.
Holi Spirit i givim wanwan tokples long ol aposel bai Tok bilong God i ken i kamap ples klia long olgeta manmeri i kam i stap long Jerusalem taun. Ol aposel i spikim tokples bilong ol manmeri bilong wanwan ples, bai ol dispela manmeri ol i ken i harim na ol i ken i klia na ol i ken i save long gutnius – bai ol i ken i save na klia long God i kisim bek sin manmeri long feitful wok bilong Jisas tasol long diwai kros.
God i ken i harim tokples bilong yumi.
Taim ol manmeri i tok, “Yumi mas spikim tokples bilong God”, orait yumi no ken i pret na tingting planti. Dispela toktok bilong ol i paul na i no gat as bilong en i stap. Nogat. Yumi ken i toktok long God long tokples God yet i givim yumi, na Em bai harim.
Na taim yumi laik litimapim nem bilong God na tok tenkyu long Em, orait yumi ken i yusim tokples bilong yumi yet. Maski yumi yusim tok “Haleluya” na tok “Hosana” na ol kainkain tok olsem. Ol dispela kain tok em i no tokples bilong God na em i no tokples bilong yumi. Nogat. Tok Haleluya em i tokples Hebru (bilong ol Juda), na tok Hosana em i tokples Grik.
Taim yumi prea, orait yumi yusim tokples God i bin givim yumi. Prea em i pasin we yumi toktok long God, na yumi mas save long toktok yumi mekim long God. Yumi no ken i toktok nating long wanpela tokples na yumi no save long toktok yumi mekim. Nogat. Taim yumi toktok long God, orait yumi tok klia long tokples bilong yumi yet, na God bai harim.
Papa bilong yumi i bilipim na trastim feitful wok bilong Jisas Em i papa bilong olgeta tokples bilong dispela graun. Olsem na, taim yumi prea Em i ken i harim prea bilong yumi long tokples bilong yumi. Papa bilong yumi Em i no stap longwe long yumi. Nogat. Em i stap klostu na Em i save harim toktok yumi mekim long prea bilong yumi.
Glenn.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn zho_Hans